Wynbedryf (eindelik) hof toe oor drankverbod | Netwerk24
Deur Nellie Brand-Jonker 27 Januarie 2021 13:00
Die wynbedryf, wat deur die wynprodusenteorganisasie Vinpro verteenwoordig word, gaan uiteindelik hof toe oor die drankverbod wat dreig om die bedryf op sy knieë te laat.
Rico Basson, Vinpro se besturende direkteur.
Rico Basson, besturende direkteur van Vinpro, sê die hofaansoek word Woensdag op 'n dringende grondslag in die hooggeregshof in Kaapstad gebring om die hof te vra om die verbod in die Wes-Kaap ongeldig te verklaar.
Vinpro sê die wynbedryf is een van die oudste landboubedrywe in die land wat die lewensbestaan van amper 270 000 werkers ondersteun, R55 miljard se inkomste vir die ekonomie oplewer en 'n sterk handelsnaam vir 'n unieke bate van die land opgebou het.
"Dit maak beplanning en gebeurlikheidsplanne onmoontlik."
Vinpro sê die regering verskaf nie 'n verduideliking of duidelikheid oor wanneer die verbod hersien gaan word nie.
"Hierdie trots Suid-Afrikaanse bedryf wat ook sterk steun op toerisme en gasvryheid, bevind hom nou in 'n benarde posisie ná (altesame) 19 weke van 'n drankverbod. Dit het gelei tot 'n verlies van meer as R8 miljard aan direkte verkope en die moontlike sluiting van kelders en produsente wat ondergaan, wat 27 000 werksgeleenthede bedreig en die kwesbaarste in ons gemeenskappe in 'n armoedestrik hou met verreikend sosio-ekonomiese gevolge asook groter druk op die gesondheidstelsel."
'n Buigsamer benadering is nodig, gegrond op geloofwaardige en empiriese inligting.
Basson sê met die oes van 2021 wat vandeesweek begin, het die bedryf nou meer as 640 miljoen liter voorraad, waarvan 300 miljoen ongekontrakteer is.
Netwerk24 het voorheen berig oor die kopsere waarmee die bedryf nou sit omdat gevrees word daar gaan nie genoeg plek wees om die nuwe oes te verwerk en op te berg nie.
Die wynbedryf sê hy is uiteraard bekommerd oor die verwoestende uitwerking van die pandemie en ondersteun maatstawwe om infeksies te bekamp.
"Ons ondersteun egter nie 'n totale verbod op die verkoop van wyn terwyl daar alternatiewe intervensies is om die risiko's te verminder nie."
Basson sê Vinpro het geen ander keuse as om die hooggeregshof te nader nie.
'n Volslae of gedeeltelike verbod op drankverkope het sedert die aanvang van die Covid-19-pandemie al 19 weke geheers.
Vinpro voer aan die verkeerde vlak van die regering hanteer die kleinhandelsverkope van drank gedurende die ramptoestand. Hy beskou die landwye verbod as onnodig, onregverdig en teenproduktief.
" 'n Buigsamer benadering is nodig, gegrond op geloofwaardige en empiriese inligting, wat die provinsiale uitvoerende gesag bemagtig om die kleinhandelsverkope van drank vir die res van die pandemie te hanteer."
Hy sê dit is omdat provinsiale owerhede gewoonlik verantwoordelik is vir die beheer van drankverkope, terwyl hulle ook in beheer is van gesondheidsorg en provinsiale hospitale.
"Hulle is dus beter toegerus om die fyn balans tussen lewens en lewensbestaan te bestuur."
Vinpro sê die pandemie raak provinsies anders op verskillende tye en daarom sal die druk op hospitale verskil op verskillende tye.
"Ten spyte hiervan het die regering nooit 'n onderskeid tussen provinsies getref wat die drankverbod in werking stel of ophef nie. In stede daarvan is 'n nasionale verbod ingestel en weer opgehef, sonder inagneming van die omstandighede in individuele provinsies."
Volgens hom word 'n dringende tussentydse verligting gesoek wat die premier van die Wes-Kaap die mag gaan gee om af te wyk van die besluit oor drank om verkope in die provinsie toe te laat.
Uiteindelik sal soortgelyke aansoeke in ander provinsies kom.
Die saak word op 5 Februarie aangehoor.
Basson sê nuwe infeksies, aktiewe gevalle en hospitaalopnames val nou vinnig landwyd, maar veral in die Wes-Kaap.
"Onder dié omstandighede is 'n drankverbod in die Wes-Kaap eenvoudig nie meer geregverdig nie," sê hy.
"Gevolglik sal die hooggeregshof in Kaapstad gevra word om minister (Nkosazana) Dlamini-Zuma (minister van samewerkende regering en tradisionele sake) se verbod in die Wes-Kaap met onmiddellike ingang ongeldig te verklaar, indien die verbod nog 5 Februarie in plek is en die situasie nie versleg het nie."